በጎንደር ከተማ የሽብር ጥቃት ሊፈፅም የነበረ ግለሰብ በቁጥጥር ስር ዋለ፡፡
ባሕር ዳር፡ ኅዳር 22/2013 ዓ.ም (አብመድ) በጎንደር ከተማ አስተዳደር የሽብር ጥቃት ሊፈፅም የነበረ ግለሰብ ከነመሳሪያው በቁጥጥር ስር መዋሉን የከተማዋ ፖሊስ መምሪያ አስታውቋል፡፡የጎንደር ከተማ ፖሊስ መምሪያ ኃላፊ ኮማንደር አየልኝ ታክሎ እንዳሉት የከተማዋ ፖሊስና የብሄራዊ መረጃና ደኅንነት ባደረጉት ክትትል በከተማዋ የሽብር ጥቃት ሊፈጽም የነበረ ግለሰብ በቁጥጥር ስር ውሏል፡፡ግለሰቡ በቁጥጥር ስር በዋለበት ቤት በተደረገ ፍተሻ 35 ተቀጣጣይ መሳሪያዎች፣ 20 የባንክ ገቢ ያደረገባቸው ደረሰኞች፣ የባንክ ደብተሮች፣ 216 የማሰልጠኛ ሰነዶች ከአንድ ላፕቶፕ ጋር መገኘቱን ነው የተናገሩት፡፡ግለሰቡ በከተማዋ ሽብር ለመፍጠር ሲንቀሳቀስ የነበረ እንደሆነም ነው ኃላፊው የተናገሩት፡፡ፖሊስ በከተማዋ ጥብቅ ቁጥጥር እያደረገ መሆኑንም ኃላፊው ተናግረዋል፡፡ እየተደረገ በሚገኘው የተቀናጀ ቁጥጥር የጁንታው ኃይል አባላትን ጨምሮ በከተማዋ ጥቃት የሚያደርሱ ግለሰቦች በቁጥጥር ስር እየዋሉ መሆናቸውንም ተናግረዋል፡፡